РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/56-24

4. јун 2024. године

Б е о г р а д

ЗАПИСНИК

2. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 4. ЈУНА 2023. ГОДИНЕ

Седница је почела у 11,00 часова.

Седници је председавао Верољуб Арсић, председник Одбора.

Седници су присуствовали чланови Одбора: Светлана Милијић, Живан Бајић, Тијана Давидовац, Ненад Крстић, Акош Ујхељи, Загорка Алексић, Драган М. Марковић, Бранко Павловић, Душан Никезић и Ненад Митровић.

Седници су присуствовали заменици чланова Одбора: Никола Лазић (заменик Ане Белоице Мартаћ), Жељко Ребрача (заменик Николе Радосављевића) и Александар Ђукић (заменик Драгана М. Марковића).

Седници нису присуствовали чланови Одбора: Душан Бајатовић, Пеђа Митровић, Мирослав Алексић, Владимир Јелић, нити њихови заменици.

На позив председника Одбора, седници су присуствовали представници Комисије за контролу државне помоћи: Душица Ђорђевић, заменик председника, Драгица Јорговић, члан Савета, Лука Милошевић, секретар Комисије, и Милица Милорадовић, руководилац Стручне службе.

На предлог председника, Одбор је, већином гласова (12 за, један уздржан), утврдио следећи

Д н е в н и р е д:

1. Информисање чланова Одбора о предлозима аката које је Одбор у претходном сазиву утврдио и упутио Народној скупштини на разматрање и одлучивање:

* Предлог одлуке о давању сагласности на Финансијски план Комисије за хартије од вредности за 2024. годину (број 02-2040/23 од 20. октобра 2023. године);
* Предлог одлуке о давању сагласности на Финансијски план Агенције за енергетику Републике Србије за 2024. годину (број 02-2042/23 од 20. октобра 2023. године);
* Предлог одлуке о давању сагласности на Финансијски план Регулаторног тела за електронске медије за 2024. годину (број 02-2041/23 од 20. октобра 2023. године);
* Извештај о разматрању Извештаја о раду Државне ревизорске институције за 2022. годину (број 02-581/23 од 29. марта 2023. године), са Предлогом закључка;
* Извештај о разматрању Извештаја о раду Фискалног савета за 2022. годину (број 02-626/23 од 31. марта 2023. године), са Предлогом закључка;
* Извештај о разматрању Извештаја о раду Комисије за контролу државне помоћи за 2022. годину (број 02-628/23 од 31. марта 2023. године), са Предлогом закључка;
* Извештај о разматрању Извештаја о раду Републичке комисије за заштиту права у поступцима јавних набавки за 2022. годину (број 02-606/23 од 31. марта 2023. године), са Предлогом закључка;
* Извештај о разматрању Извештаја о спроведеном мониторингу Канцеларије за јавне набавке за 2022. годину (број 02-594/23 од 30. марта 2023. године), са Предогом закључка;
* Извештај о разматрању Годишњег извештаја о раду Комисије за хартије од вредности за 2022. годину (број 02-1130/23 од 12. јуна 2023. године), са Предлогом закључка;
* Извештај о разматрању Извештаја о раду Агенције за спречавање корупције за 2022. годину (број 02-561/23 од 27. марта 2023. године), са Предлогом закључка;

1. Разматрање Извештаја о раду Комисије за контролу државне помоћи за 2023. годину, коју је поднела Комисија за контролу државне помоћи (број 02-873/24 од 27. марта 2024. године);
2. Давање сагласности на Предлог усклађивања финансијског плана Комисије за контролу државне помоћи за 2024. годину (број 400-1710/23-3 од 10. новембра 2023. године);
3. Давање сагласности на Предлог измене финансијског плана Комисије за контролу државне помоћи за 2024. годину (број 400-1710/23-4 од 23. априла 2024. године);
4. Давање сагласности на Предлог правилника о унутрашњем уређењу и систематизацији радних места у Комисији за контролу државне помоћи (број 02-1050/24 од 19. априла 2024. године);
5. Доношење Oдлуке о образовању Пододбора за разматрање извештаја о обављеним ревизијама Државне ревизорске институције.

Одбор је, већином гласова (11 за, један против, један уздржан), одлучио да, у складу са чланом 76. Пословника Народне скупштине, обави заједнички јединствени претрес о тач. од 2. до 5. дневног реда, с тим што ће се о свакој тачки дневног реда Одбор изјашњавати појединачно.

Пре преласка на рад по утврђеном дневном реду, Одбор је, већином гласова (11 за, један уздржан, један није искористио право гласа), усвојио записник са Прве седнице Одбора.

**ПРВА ТАЧКА ДНЕВНОГ РЕДА: Информисање чланова Одбора о предлозима аката које је Одбор у претходном сазиву утврдио и упутио Народној скупштини на разматрање и одлучивање: Предлог одлуке о давању сагласности на Финансијски план Комисије за хартије од вредности за 2024. годину; Предлог одлуке о давању сагласности на Финансијски план Агенције за енергетику Републике Србије за 2024. годину; Предлог одлуке о давању сагласности на Финансијски план Регулаторног тела за електронске медије за 2024. годину; Извештај о разматрању Извештаја о раду Државне ревизорске институције за 2022. годину; Извештај о разматрању Извештаја о раду Фискалног савета за 2022. годину, са Предлогом закључка; Извештај о разматрању Извештаја о раду Комисије за контролу државне помоћи за 2022. годину, са Предлогом закључка; Извештај о разматрању Извештаја о раду Републичке комисије за заштиту права у поступцима јавних набавки за 2022. годину, са Предлогом закључка; Извештај о разматрању Извештаја о спроведеном мониторингу Канцеларије за јавне набавке за 2022. годину, са Предлогом закључка; Извештај о разматрању Годишњег извештаја о раду Комисије за хартије од вредности за 2022. годину, са Предлогом закључка; Извештај о разматрању Извештаја о раду Агенције за спречавање корупције за 2022. годину, са Предлогом закључка**

Верољуб Арсић, Председник Одбора, информисао је чланове Одбора о предлозима аката које је Одбор утврдио у претходном сазиву и упутио Народној скупштини на разматрање и одлучивање, како би се обезбедили услови да се наведена акта нађу у скупштинској процедури и уврсте у дневни ред неке од наредних седница Народне скупштине. Предложио је да у име Одбора упути дописе о наведеном председнику Народне скупштине и генералном секретару.

Одбор је, већином гласова (12 за, један уздржан), усвојио предлог председника Одбора да у име Одбора упути наведене дописе председнику Народне скупштине и генералном секретару.

**ЗАЈЕДНИЧКИ ЈЕДИНСТВЕНИ ПРЕТРЕС О ДРУГОЈ, ТРЕЋОЈ, ЧЕТВРТОЈ И ПЕТОЈ ТАЧКИ ДНЕВНОГ РЕДА**

Председник Одбора је подсетио чланове Одбора да је чланом 9. став 3. Закона о Контроли државне помоћи утврђено да Комисија за контролу државне помоћи подноси извештај о раду Народној скупштини Републике Србије до марта текуће године за претходну годину. Сагласно наведеним одредбама закона, Комисија је 27. марта 2024. године поднела Народној скупштини Извештај о раду Комисије за 2023. годину.

У наставку је подсетио и на одредбу члана 19. ст. 1. и 2. истог закона којом је прописано да се средства за рад Комисије за контролу државне помоћи обезбеђују у буџету Републике Србије у оквиру посебног буџетског раздела и из других извора; да Савет Комисије утврђује предлог финансијског плана Комисије и доставља га одбору Народне скупштине надлежном за послове финансија на сагласност, као и да је овај одбор Одлуком број: 400-1710/23-1 од 29. септембра 2023. године, дао сагласност на Предлог финансијског плана Комисије за 2024. годину. Савет Комисије, на 202. седници одржаној дана 9. новембра 2023. године, донео је Одлуку о усклађивању Финансијског плана Комисије за контролу државне помоћи за 2024. годину, којом се тај план усклађује са усвојеним Законом о буџету Републике Србије за 2024. годину, и у складу са чланом 19. Закона поднео Одбору Предлог усклађивања финансијског плана на разматрање и одлучивање. Такође, Савет Комисије, на 220. седници одржаној дана 19. априла 2024. године, донео је Одлуку о измени Финансијског плана Комисије за контролу државне помоћи за 2024. годину на четвртом нивоу економских класификација и Предлог измена финанасијског плана поднео Одбору на разматрање и одлучивање.

С обзиром да је чланом 23. став 2. Закона о контроли државне помоћи прописано да се ближи опис радних места, као и број контролора и аналитичара у службама Комисије за контролу државне помоћи уређује актом о систематизацији који доноси Савет Комисије, уз сагласност одбора Народне скупштине надлежног за послове финансија, председник Комисије je Одбору за финансије, републички буџет и контролу трошења јавних средстава, у складу са законом, доставио Предлог правилника о унутрашњем уређењу и систематизацији радних места у Комисији за контролу државне помоћи, на разматрање и одлучивање о давању сагласности.

Душица Ђорђевић, заменик председника Комисије, образложила је Извештај о раду Комисије за контролу државне помоћи за 2023. годину, као и предлоге за усклађивање финансијског плана Комисије 2024. годину, наводећи да је у Извештају о раду наведен и резиме рада Комисије од оснивања. Такође, истакла је да су највећи расходи Комисије за плате и доприносе, као и сталне трошкове услуга.

Драгица Јорговић, члан Савета, образложила је Предлог правилника о унутрашњем уређењу и систематизацији радних места у Комисији за контролу државне помоћи, наводећи да су новим правилником предвиђене две уже унутрашње јединице, односно групе: Група за нормативне послове и анализу државне помоћи и Група за оцену усклађености државне помоћи и извештавање, водећи се предлогом Европске комисије да се у органу формирају тимови који ће се бавити контролом државне помоћи у одређеним областима

У дискусији су учествовали Душан Никезић, Бранко Павловић и Верољуб Арсић.

**ДРУГА ТАЧКА ДНЕВНОГ РЕДА - гласање**

Одбор је, већином гласова (11 гласова за, двоје уздржаних), одлучио да, након разматрања Извештаја о раду Комисије за контролу државне помоћи за 2023. годину, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ КОМИСИЈЕ ЗА КОНТРОЛУ ДРЖАВНЕ ПОМОЋИ ЗА 2023. ГОДИНУ

1. Прихвата се Извештај о раду Комисије за контролу државне помоћи за 2023. годину.

2. Овај закључак објавити у „Службеном гласнику Републике Србије“.

**ТРЕЋА ТАЧКА ДНЕВНОГ РЕДА – гласање**

Одбор је, већином гласова (11 гласова за, двоје уздржаних), одлучио да дâ сагласност на Одлуку о усклађивању Финансијског плана Комисије за контролу државне помоћи за 2024. годину, коју је донео Савет Комисије на 202. седници, одржаној дана 9. новембра 2023. године.

**ЧЕТВРТА ТАЧКА ДНЕВНОГ РЕДА – гласање**

Одбор је, већином гласова (11 гласова за, двоје уздржаних), одлучио да дâ сагласност на измене Финансијског плана Комисије за контролу државне помоћи за 2024. годину, коју је донео Савет Комисије на 220. седници, одржаној дана 19. априла 2024. године.

**ПЕТА ТАЧКА ДНЕВНОГ РЕДА – гласање**

Одбор је, на предлог председника, већином гласова (11 гласова за, двоје уздржаних), одлучио да дâ сагласност на Предлог правилника о унутрашњем уређењу и систематизацији радних места у Комисији за контролу државне помоћи.

**ШЕСТА ТАЧКА ДНЕВНОГ РЕДА: Доношење Одлуке о образовању Пододбора за разматрање извештаја о обављеним ревизијама Државне ревизорске институције**

Верољуб Арсић је подсетио на праксу коју је Одбор установио 2015. године на основу Меморандума о сарадњи Народне скупштине преко Одбора за финансије, републички буџет и контролу трошења јавних средстава и Државне ревизорске институције и Смерница за разматрање извештаја Државне ревизорске институције и предложио да Одбор и у овом сазиву Народне скупштине образује Пододбор који би наставио да се бави извештајима о обављеним ревизијама корисника јавних средстава које ДРИ подноси Народној скупштини, и који би припремао одговарајућа документа за потребе Одбора у поступку контроле трошења јавних средстава из републичког буџета.

На основу пријава чланова Одбора, предложио је да Пододбор у свом саставу има председника и четири члана и то:

1. Живан Бајић (председник)
2. Светлана Милијић
3. Ненад Крстић
4. Бранко Павловић
5. Ненад Митровић

У дискусији су учествовали Душан Никезић и Верољуб Арсић.

На основу члана 27. став 8. Закона о Народној скупштини (''Службени гласник РС'', број 9/10), члaна 44. став 6. и члана 55. став 2. Пословника Народне скупштине (''Службени гласник РС'', број 20/12 - Пречишћени текст), Одбор за финансије, републички буџет и контролу трошења јавних средстава, већином гласова (12 гласова за, један против), на другој седници одржаној 4. јуна 2024. године, донео је

**О Д Л У К У**

**о образовању Пододбора за разматрање извештаја**

**о обављеним ревизијама Државне ревизорске институције**

1. ОБРАЗУЈЕ СЕ Пододбор за разматрање извештаја о обављеним ревизијама Државне ревизорске институције (у даљем тексту: *Пододбор*), у следећем саставу:

**Председник:**

- Живан Бајић

**Чланови:**

- Светлана Милијић

- Ненад Крстић

- Бранко Павловић

- Ненад Митровић

Председника Пододбора, у случају спречености да присуствује седници Пододбора, замењује један од присутних чланова Пододбора, на основу међусобног договора присутних чланова Пододбора.

Члана Пододбора, у случају спречености да присуствује седници Пододбора, замењује његов изабрани заменик за члана Одбора.

Председника или члана Пододбора, коме је престала дужност члана Одбора, замењује његов заменик за члана Одбора- до избора новог члана Пододбора.

2. Задатак Пододбора је да разматра извештаје о обављеним ревизијама корисника јавних средстава које Државна ревизорска институција подноси Народној скупштини и припрема одговарајућа документа за потребе Одбора у поступку контроле примене републичког буџета у смислу законитости, сврсисходности и ефикасности трошења јавних средстава.

3. Државна ревизорска институција ће пружати помоћ Пододбору у разумевању природе и важности ревизорских налаза и изналажењу одговарајућих корективних механизама, уз очување независности своје позиције.

4. Пододбору ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

5. Ова одлука ступа на снагу даном доношења.

Седница је завршена у 12,30 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић